
<p>Az óra második felében lehetőségünk nyílt arra, hogy megismerjünk egy tradicionális bolgár üdvözlési ceremóniát. A bolgár csoport hozott egy óriási pitát, amely egy élesztővel készült, dekorációval ellátott tészta. Ezt fogyasztás előtt borsikafűvel ízesítik. Ebből a pitából az osztályban mindenki letört egy darabot. A bolgár tradíció megismerése felszabadult hangulatot eredményezett. Kérdéseket tettünk fel a vendégeknek, majd arra kértük őket, hogy tanítsanak minket egy kicsit bolgárul. Erre egy játék keretében került sor, amelynek során állatnevek kerültek fel a táblára angol és bolgár nyelven (cirill betűkkel). A szavak kiejtésének gyakorlása után az osztályt két csoportra osztották. Minden csoporttag kapott egy állatnevet, amelyet el kellett játszani, miközben a másik csapat kitalálta az eljátszott állatot. </p>
<p>Jó lehetőséget kínált ez az óra arra, hogy Bulgáriáról első kézből tanuljunk. A megismerkedés által a két kultúra közelebb került egymáshoz, valamint a bolgár gasztronómiai tradíció nagy sikert aratott az osztályban.</p>
<p>Reka Ondrusek, 3B</p>