<p>Mialatt december 20-án, csütörtökön iskolatársai önfeledten karácsonyoztak a tornateremben, a junior korú Nagy Dávid (4.A) 6 sima győzelmet aratva megnyerte csoportját a 2018. évi felnőtt férfi vívóbajnokság párbajtőr versenyszámában, majd újabb két győzelemmel (15:1, 15:3) biztosította helyét a legjobb 32 között. (Nem mellesleg rekord létszámú párbajtőröző nevezett, 177 fő indult a versenyen!)</p>
<p>A másnapi folytatásban aztán hihetetlen magabiztossággal menetelt élete eddigi legjobb felnőtt eredményét produkálva. A szocsi junior Európa-bajnokságon és a veronai junior világbajnokságon csapatban aranyérmes fiú előbb 15:4-gyel jutott a 16-ba, majd 15:9-cel a legjobb 8 közé. Aztán az újabb fölényes győzelem (15:6) azt jelentette, hogy már mindenképpen dobogós, de a vasasos klubtársa, Koch Máté ellen 15:10-re megnyert asszó a döntőbe röpítette, ahol a nála 11 évvel idősebb, rutinos honvédos Peterdi András ellen 8:11-es hátrányból fordítva a hosszabbításban bevitt higgadt találattal 13:12-re nyert.</p>
<p>Felejthetetlen élmény volt Dávid menetelését a két nap során nyomon kísérni, a döntőben nyújtott teljesítményét a helyszínen látva pedig csak szuperlatívuszokban lehet beszélni a teljesítményéről. Várjuk a folytatást! Ne feledjük, júliusban vívó-világbajnokságot rendeznek Budapesten – hajrá Dávid! (Csapatban a Vasas első számú együttesének tagjaként még egy bronzérmet is szerzett, míg iskolánk korábbi tanulója, az ugyancsak Vasasban vívó Fenyvesi Csaba egyéniben 12., csapatban 5. lett. Szép volt, fiúk!)</p>
<p>Fuxreiter Tibor</p>